Marilyn, seguntes o contracto que heba sinyato con a productora 20th Century Fox en 1956, encara teneba que rodar una cinta t'a productora, que encargó a o guionista Arnold Schulman un remake d'a cinta de 1940 My Favorite Wife que heban interpretato Irene Dunne y Cary Grant. Yera a historia d'una muller desapareixita qui, en tornar a la suya casa, trobaba a o suyo marito casato con unatra muller, y a productora contractó a Frank Tashlin ta dirichir-la. En primeras, Marilyn, qui preteneba tornar a la scena con una cinta important, refusó de rodar a cinta, que consideraba que yera "insipida", pero acceptó de tornar a revisar a suya opinión si se feban cambeos en o guión. Asinas, a productora contractó a Nunnally Johnson ta que fese una nueva versión d'o guión, y cambeó tamién de director, ista vegata enta George Cukor, qui tamién teneba que rodar una cinta t'a productora seguntes o suyo contracto. En primeras George Cukor refusó, en remerar as caracteristicas d'o rodache que heba feito d'antis mas con Marilyn, pero remató por acceptar dimpués d'as presions d'a productora. Asinas, director y actriz sinyoron ta fer una cinta, Something's Got to Give, que encara no teneba rematato o suyo guión. Quan Nunnally Johnson remtó o nuevo guión, Marilyn l'aprobó, encara que Cukor encargó a o suyo amigo Walter Bernstein de reescribir os dialogos d'a cinta. Tamién se contractó a los actors Dean Martin y Cyd Charisse. O 23 d'abril, quan heba de prencipiar o rodache, Marilyn yera malauta, y o director prencipió o rodache por as scenas a on l'actriz no heba d'aparecer. O medico d'a productora recomendó dixar un mes de reposo a l'actriz, pero a productora se negó y o 30 d'abril l'actriz rodó o suyos primers planos d'a cinta.